Id-Deċiżjoni tal-Kunsill
tal-15 ta' Novembru 2001
li tawtorizza t-tiġdid awtomatiku jew il-kontinwazzjoni fis-seħħ tad-disposizzjonijiet li jirregolaw oqsma koperti mill-politika kummerċjali komuni li tinsab fit-trattati ta' ħbiberija, kummerċ u tbaħħir u ta' ftehim kummerċjali konkluż bejn l-Istati Membri u pajjiżi terzi
(2001/855/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra d-Deċiżjoni tal-Kunsill 69/494/KEE tas-16 ta' Diċembru 1969 dwar l-istandardizzazzjoni progressiva tal-ftehim li jikkonċerna r-relazzjonijiet kummerċjali bejn l-Istati Membri u pajjiżi terzi u dwar in-negozjati tal-ftehim tal-Komunità [1], u b'mod partikolari l-Artikolu 3 tiegħu,
Wara li kkunsidra l-proposta mill-Kummissjoni,
Billi:
(1) L-estensjoni jew t-tiġdid awtomatiku lil hemm mill-perjodu transitorju tat-trattati, ftehim u protokolli elenkati fl-Anness ta' din id-Deċizjoni kienet l-aħħar awtorizzata mid-Deċiżjoni 97/351/KE [2].
(2) L-Istati Membri kkonċernati talbu awtorizzazzjoni għat-tiġdid awtomatiku jew il-kontinwazzjoni fis-seħħ tad-disposizzjonijiet li jirregolaw oqsma koperti mill-politika kummerċjali komuni fis-sens ta' l-Artikolu 133 tat-Trattat li jinsabu fit-trattati ta' ħbiberija, kummerċ u tbaħħir u ftehim simili ma' pajjiżi terzi elenkati fl-Anness ta' din id-Deċiżjoni, sabiex ma jkunx hemm interruzzjoni tar-relazzjonijiet kuntrattwali kummerċjali tagħhom mal-pajjżi terzi kkonċernati.
(3) Madankollu, il-biċċa l-kbira ta' l-oqsma koperti minn dawn id-disposizzjonijiet ta' trattati u ftehim nazzjonali huma issa rregolati minn ftehim Komunitarju. Awtorizzazzjoni għandha għalhekk tingħata biss fil-każ ta' dawk l-oqsma li mhumiex koperti bi ftehim Komunitarju. Din l-awtorizzazzjoni ma teħlisx lill-Istati Membri mill-obbligu li jevitaw u jeliminaw kull inkompatibilità bejn trattati u ftehim bħal dawn u d-disposizzjonijiet tal-liġi Komunitarja.
(4) Barra minn hekk, id-disposizzjonijiet tat-trattati u ftehim li jiġu awtomatikament imġedda jew miżmuma fis-seħħ m'għandhomx jikkostitwixxu ostaklu għall-implimentazzjoni tal-politika kummerċjali komuni.
(5) L-Istati Membri kkonċernati ddikjaraw li t-tiġdid awtomatiku jew kontinwazzjoni fis-seħħ ta' dawn it-trattati u ftehim m'għandhomx ikunu ostaklu għall-ftuħ ta' negozjati dwar kummerċ Komunitarju mal-pajjiżi terzi rilevanti jew għat-trasferiment ta' oqsma kummerċjali koperti minn ftehim bilaterali kurrenti għal ftehim Komunitarju.
(6) Wara l-konklużjoni tal-konsultazzjoni prevista fl-Artikolu 2 tad-Deċiżjoni 69/494/KEE, ġie stabbilit, kif jikkonfermaw id-dikjarazzjonijiet imsemmija qabel ta' l-Istati Membri, li d-disposizzjonijiet tat-trattati u l-ftehim bilaterali rilevanti ma jkunux jikkostitwixxu ostaklu għall-implimentazzjoni tal-politika kummerċjali komuni.
(7) Barra minn hekk, l-Istati Membri kkonċernati ddikjaraw li jkunu lesti li jadattaw u jekk ikun hemm bżonn itemmu dawk it-trattati u ftehim jekk jinstab li t-tiġdid awtomatiku jew il-kontinwazzjoni fis-seħħ tad-disposizzjonijiet tagħhom dwar oqsma koperti mill-Artikolu 133 tat-trattat huwa ostaklu għall-implimentazzjoni tal-politika kummerċjali komuni.
(8) It-trattati u l-ftehim involuti jinsabu fihom klawsoli tat-tmiem li jinħtieġilhom perjodu ta' avviż ta' bejn tlieta u tnax-il xahar.
(9) Għalhekk, m'hemm l-ebda raġuni għaliex m'għandux ikun awtorizzat it-tiġdid awtomatiku jew il-kontinwazzjoni fis-seħħ, għal perjodu ta' erba' snin, tad-disposizzjonijiet imsemmija.
(10) Għandu jkun hemm disposizzjoni sabiex awtorizzazzjoni bħal din tiġi rtirata jekk iċ-ċirkustanzi jeħtieġu, b'mod partikolari jekk aktar tard jidher li l-kontinwazzjoni fis-seħħ ta' dawn d-disposizzjonijiet tikkostitwixxi, jew thedded li tikkostitwixxi, ostaklu għall-implimentazzjoni tal-politika kummerċjali komuni. Għandu jiġi stabbilit mekkaniżmu li bih l-Istati Membri huma meħtieġa li jinfurmaw lill-Kummissjoni b'kull ċirkostanza li tista' tikkostitwixxi ostaklu bħal dan,
ADDOTTA DIN ID-DEĊIŻJONI:
Artikolu 1
Id-disposizzjonijiet li jirregolaw oqsma koperti mill-politika kummerċjali komuni fis-sens ta' l-Artikolu 133 tat-Trattat li jinsabu fit-trattati ta' ħbiberija, kummerċ u tbaħħir u fil-ftehim ta' kummerċ elenkati fl-Anness jistgħu jiġu awtomatikament imġedda jew miżmuma fis-seħħ sat-30 t'April 2005 fir-rigward ta' dawk iż-żoni mhux koperti bil-ftehim bejn il-Komunità u l-pajjiżi terzi kkonċernati, sa fejn huma kompatibbli mal-politika komuni.
Din l-awtorizzazzjoni tista' tiġi rtirata jekk iċ-ċirkostanzi jeħtieġu hekk, b'mod partikolari jekk aktar tard jidher li l-kontinwazzjoni fis-seħħ ta' dawn id-disposizzjonijiet tikkostitwixxi, jew thedded li tikkostitwixxi, ostklu għall-implimentazzjoni tal-politika kummerċjali komuni. L-Istati Membri għandhom jinfurmaw lill-Kummissjoni b'kull ċirkostanza li tista' tikkostitwixxi ostaklu bħal dan.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussel, fil-15 ta' Novembru 2001.